Татарстан Республикасы

Алексеевск муниципаль районы

1 нче “Ак чәчәк ”балалар бакчасы тәрбиячесе

Гатина Гөлфия Гайнулла кызы

“Мин каникулларымны сагынам! ”

Көзге, кышкы, язгы һәм җәйге каникуллар! Искә төшерүе генә дә бит, ни тора. Мин дә, бала чактагы каникулларымны еш искә төшереп, үзебезнең балаларыбызга истә калган кызыклы хатирәләрне сөйлим.

 Һәрбер ел фасылы үзенчә матур булган кебек, каникулларыбыз да күңелле була торган иде.

Көзге каникул вакытында, алдан җыелган көзге яфраклардан, гербарийлар ясарга ярата идем.Кулган үреп ясалган вазада, төрле кипкән агач яфракларыннан, матур итеп ясалган букет өебезне бизәп тора иде.

Кышкы каникулларны аеруча да яраттым. Күрше кызлары һәм малайлары белән җыелышып, кардан бик матур җәнлекләр, кар бабайлар ясый идек. Өй яныбызны бизәп кардан тау калкып чыга иде. Шул таудан салкын , саф һава сулап, тау шуарга чыга идек. Вакытны бик күңелле үткәреп, әти- әниебезгә дә ярдәм итәргә өлгерә идек. Ә иң яратканым, кышкы каникул вакытында - китап уку иде. Китапханәдәге барлык китапларны да укып бетерә идем.Әни көз көне җыелган чикләвек белән сыйлый иде.

Язгы каникулларда төрле уеннар уйнарга, язгы гөрләвекләрнең ничек агуын күзәтергә ярата идем.Беренче бөреләрнең ачылуы, яфракларның яруы- бу бит искиткеч күренеш.Табигать уяна, дөнья яшеллеккә күмелә.

Их! Шул бала чактагы каникуллар вакытына кайтып киләсе килә.Ә җәйге каникулларны, түземсезлек белән көтә идем.Укуны яхшы билгеләргә бетереп, әти – әнине сөендерәсең. Ә аннары, яшел чирәм өстендә яңа гына йөри башлаган каз бәбкәләрен саклыйсың. Ялан тәпи йөгереп, күпме рәхәтлек алып, ял итәсең. Гаилә белән урманга барып төрле файдалы үләннәр, җиләк һәм гөмбәләр җыясың. Күл буена төшеп балык тотасың. Рәхәтләнеп ял итеп, яңа уку елына көч җыясың. Табигать белән хозурланасың. Хәзер шуларны искә төшереп утыруы да, күңелгә рәхәтлек бирә.

Без, иптәшләрем белән, каникулларда бик әйбәт ял итә идек. Бергәләшеп уйнап, рәхәтләнеп сөйләшеп, бер- беребезгә ярдәм итешә идек. Авылыбыздагы өлкән яшьтәге әби – бабайларга утын кертергә, су ташырга, идәннәрен юарга, кибеттән ипи алып кайтырга да вакыт таба идек. Җәйге өч айның шулай тиз үтеп киткәнен дә сизмисен.

Замана да, аның белән кешеләрнең тормыш яшәеше дә үзгәрә. Һәм хәзерге каникуллар, безнең бала чактагы каникуллар белән, бик нык аерыла. Күп кенә балалар китап укырга, урамга чыгып төрле уеннар уйнарга да яратмыйлар. Кулларына телефон алып, көннәр буена шуны карыйлар. Китапны бик сирәк укучы укый. Кайвакыт каникул вакытында, урамнан кайтып барышлый, бер генә баланы да очратып булмый. Алар я телевизор карыйлар, я телефонда утыралар.

Шулай бервакыт, тирә күршедәге балалар белән сөйләшеп, аларның нинди уеннар уйнарга яратулары турында сораштым.Безнең бала чактагы уеннар турында сөйләгәч, аларның да шул уеннарны өйрәнәселәре килде.

“Сызык бакча”, “Сугып качыш”, “Мәликә” уеннары турында сөйләгәндә, балалар аеруча игътибар белән тыңлап тордылар.Уенның кагыйдәләрен аңлаткач, балалар кызыксынып уйнарга тотындылар. Ә мин читтән генә, аларның уйнауларын күзәтеп тордым.

Кызыксыну чараларын куллансаң, барысына да өйрәтеп була икән. Балалар уен вакытында телефоннарын да онытып тордылар.

Мин дә, үзебезнең уйнаган матур уеннарны балаларга өйрәтә алуым белән, шатлык мизгелләре кичердем!